Prófkjörsbarátta hafin - ofríkisstjórn í OR - leiðtogarfræði Giulianis Ég opnaði prófkjörsskrifstofu mína í dag að Sætúni 8 . Var ánægjulegt , hve margir lögðu leið sína til mín , en þarna verður opið frá klukkan 14.00 til 18.00 hvern dag fram yfir prófkjör okkar sjálfstæðismanna hér í Reykjavík 22. og 23. nóvember . Hafsteinn Þór Hauksson laganemi er kosningastjóri minn . Sé ég ekki á skrifstofunni er auðvelt að kalla mig til fundar þar með aðstoð Hafsteins Þórs . Hvet ég alla , sem vilja leggja baráttu minni fyrir 3ja sætinu á framboðslistanum lið , til að líta inn á skrifstofuna eða hafa samband við mig á netinu . Ég hef það fyrir reglu að reyna að svara öllum bréfum samdægurs . Ófríkisstjórn í OR . Í vikunni var stjórnarfundur í Orkuveitu Reykjavíkur ( OR ) , þar sem Alfreð Þorsteinsson stjórnarformaður beitti ofríki til að knýja fram tillögu um túlkun á lögum og stofnsamningi OR í því skyni að auka svigrúm sitt til að taka ákvarðanir um skuldbindingar í nafni OR og sveitarfélaganna , sem að henni standa , án þess að bera þær undir eigendur fyrir fram eins og lög segja . Af þessu tilefni lýstum við Guðlaugur Þór Þórðarson stjórnarmenn Sjálfstæðisflokksins vantrausti á Alfreð með bókun . Eitt er að Alfreð leitist við að túlka lög OR á þann veg , að hann geti ráðskast sem mest með fjármuni veitunnar og borgarbúa , annað að fulltrúar Samfylkingar , vinstri / grænna og Akraness kyngi öllu , sem hann leggur til , án þess að gefa stjórnarmönnum tóm til að skoða mál milli funda , sé þess óskað . Hvarvetna er orðið við óskum um slíka málsmeðferð , þar sem eðlilegir og sanngjarnir stjórnarhættir tíðkast . Fimmtudaginn 7. nóvember gafst einstakt tækifæri til að ræða réttarstöðu OR í tilefni af því , að skýrsla umboðsmanns alþingis var til umræðu á þingi . Umboðsmaður fjallar um stöðu fyrirtækja , sem eru alfarið í eign ríkis eða sveitarfélaga , en hefur verið breytt í hlutafélag eða sameignarfélag eins og OR . Telur hann , að innan slíkra fyrirtækja eigi að gæta sömu leikreglna og um opinber fyrirtæki . Óvissan um réttarstöðu fyrirtækjanna minnkar ekki við þessa skýrslu , því að iðnaðarráðuneytið og borgarlögmaður hafa lýst annarri skoðun en umboðsmaður , hans orð vega þungt , þegar leitað er réttar síns vegna starfa slíkra fyrirtækja , og umboðsmaður hefur meðal annars lýst því áliti , að Landsvirkjun sé opinber stofnun og lúti því stjórnsýslureglum . Var það samdóma álit okkar þingmannanna , sem ræddum þessar hugleiðingar umboðsmanns , að nauðsyn bæri til þess að setja lög um starfshætti þessara fyrirtækja , eins og umboðsmaður vill , að gert verði . Hét Halldór Blöndal , forseti alþingis , að beita sér fyrir athugun á því , hvernig staðið skyldi að slíkri lagasetningu , hvort iðnaðarráðherra ætlaði að taka á málinu eða þingnefnd tæki að sér verkefnið . Síðar þennan sama fimmtudag var borgarstjórnarfundur og þar flutti ég ræðu um réttarstöðu OR , sem má sjá á vefsíðunni minni . Því betur sem ég kynnist fyrirtækinu og viðhorfi stjórnarformanns og samstarfsmanna hans , er ég sannfærðari um nauðsyn þess að skerpa lagaákvæði um það til að tryggja hag eigenda þess , þótt mér sé ljóst , að ekki er unnt að leysa allan vafa með skýrum lagaákvæðum , ef menn hneigjast til að hafa þau að engu . Að hlusta á Ögmund Jónasson . þingmann vinstri / grænna , ræða réttarstöðu fyrirtækja í opinberri eigu á alþingi og verða vitni að því , hvernig fulltrúi vinstri / grænna tekur á málum í stjórn OR , er til marks um sérkennilegan tvískinnung í flokki , sem segist vilja hafa allt sitt á hreinu með skýrri stefnu og stefnufestu . Í nafni vinstri / grænna er þess krafist á þingi , að upplýst sé um stórt og smátt í opinberum fyrirtækjum án tillits til rekstrarforms , en í stjórn eins slíks fyrirtækis , Orkuveitu Reykjavíkur , tekur fulltrúi vinstri / grænna þátt í að valta yfir þá , sem óska eftir frekari upplýsingum eða fresti til að kynna sér betur efni framlagðra tillagna . Ef ræða Alfreðs Þorsteinssonar í borgarstjórn á fimmtudag hefði verið flutt á alþingi , hefði hún þótt fréttnæm vegna orðbragðsins og hrakyrðanna , sem hann taldi sér sæma að ausa yfir okkur Guðlaug Þór . Þá er einnig líklegt , að forseti alþingis hefði séð ástæðu til að áminna ræðumann vegna framgöngu hans , en forseti borgarstjórnar hreyfði hvorki legg né lið og borgarstjóri lét sig hafa það að halda fram málstað Alfreðs , þótt ekki svaraði hún spurningu minni um það , hvort réttmætt hefði verið hjá meiri hluta OR-stjórnarinnar að vera með eigin skýringu á lögum OR – sérstaklega í ljósi þess , að í sömu andrá var ákveðið að óska eftir eigendafundi fyrirtækisins til að ræða meðal annars túlkun á lögum þess og sameignarsamningi . Eins og þeir geta séð , sem vilja skoða skrif mín um R-listann hér á síðunni undanfarin ár , hef ég haldið því fram , að Ingibjörg Sólrún Gísladóttir ætti ekki síðasta orðið í viðskiptum sínum við Alfreð Þorsteinsson . Ítreka ég þessa skoðun af enn meiri vissu , eftir að hafa kynnst samstarfi þeirra í návígi . Er niðurlægjandi fyrir borgarstjóra og R-listann , að bera ábyrgð á framgöngu Alfreðs . Er rétt að minna á , að Steinunn Valdís Óskarsdóttir samfylkingarkona er varaformaður stjórnar OR og gengur ekki hnífurinn á milli hennar og Alfreðs . Leiðtogabók Giulianis Fyrir skömmu gaf Rudolph Giuliani , fyrrverandi borgarstjóri New York , út bókina Leadership , þar sem hann lýsir aðferðum sínum við að stjórna New York og ná ótrúlega miklum árangri við það starf . Giuliani er repúblíkani og þeir eiga almennt ekki upp á pallborðið í New York , hvorki í borginni né ríkinu . Hann ók með flokksbróður sínum , George W. Bush Bandaríkjaforseta , um Manhattan , þegar forsetinn kom til New York í september 2001 og fór um rústir tvíburaturnanna . Fólk staðið við vegarbrúnina með spjöld og borða til að hylla forsetann og hvetja hann til dáða . Þá lét Giuliani þau orð falla við forsetann , að hann skyldi taka vel eftir þessum góðu kveðju , því að ekki einn einasti íbúi í þessum hverfum borgarinnar , hefði greitt Bush atkvæði í forsetakosningunum árið 2000 . Í borgarstjórn New York eiga demókratar meirihluta og áttu 45 og stundum 46 af 51 borgarfulltrúa , þegar Giuliani var borgarstjóri , en hann er kjörinn beint . Borgarstjórnin fer með löggjafarvaldið í borginni en borgarstjórinn framkvæmdavaldið . Var borgarstjórnin öll á þeim buxunum að gera Giuliani og embættismönnum hans lífið leitt . Segir hann , að öskrað hafi verið á embættismenn sína og þeir uppnefndir . Hann hafi ekki þolað slíka framgöngu sjálfur og þess vegna gefið embættismönnum sínum þessi fyrirmæli : „ Ef einhver sýnir þér dónaskap , hefur þú heimild mína – og stuðning – til að svara fyrst : „ Borgarfulltrúi , ef þú heldur áfram að öskra og sýna mér dónaskap , fer ég héðan . Ég kem ekki fram við þig á þennan hátt , og þú hefur ekki leyfi til að koma þannig fram við mig . ” Ef hann lætur sér ekki segjast , skaltu yfirgefa fundinn með fullum stuðningi mínum . ” Mér kom þetta í hug , þegar ég sá Alfreð Þorsteinsson hrópa og pata út í loftið við ræðupúltið í borgarstjórnarsalnum . Ekki að ég ætlaði að yfirgefa salinn , enda kjörinn til að veita honum aðhald með hagsmuni borgarbúa að leiðarljósi , heldur að samherjar Alfreðs á R-listanum létu þetta yfir sig ganga í sínu nafni , þótt flestir þeirra kysu að fara úr salnum , á meðan Alfreð talaði . Ég mæli með bókinni eftir Giuliani . Þar geta menn séð , að það eru ekki náttúrulögmál , sem ráða þróun borga , heldur getur einbeittur vilji öflugs stjórnanda gjörbreytt hag íbúanna til hins betra á ótrúlega skömmum tíma .